За репрезентацију Македоније наступао је на Европском првенству 2011. у Литванији, када су остварили сјајан резултат – 4. место, што је највећи успех у историји ове селекције. Перо је пружио сјајне игре на поменутом такмичењу. Бележио је 11,6 поена и 8,5 скокова, по чему је био трећи на турниру. Против Финске је нанизао чак 19 скокова (15 дефанзивних). Народ у Македонији је био одушевљен овим успехом и играчима је приређен свечани дочек. На Европском првенству 2013. у Словенији завршили су такмичење у групној фази, а Антић је имао просек од 13,8 поена и осам скокова. После овог такмичења је одлучио да се повуче из националног тима.